SISB วิ่งกระฉูด 12% โบรกปรับกำไรปี 65 ขึ้น จ่อเปิดสาขาระยองเร็วกว่าคาด-นักเรียนเพิ่ม
SISB วิ่งกระฉูด 12% ราคาแตะ 13 บ. โบรกปรับเป้ากำไรปี 65 ขึ้น หลังปรับแผนเปิดโรงเรียนสาขาระยองให้เร็วขึ้น-ยอดนักเรียนเพิ่ม ประเมินผลงานฟื้นตัวทุกไตรมาส
SISB วิ่งกระฉูด 12% ราคาแตะ 13 บ. โบรกปรับกำไรปี 65-66 ขึ้น หลังปรับแผนเปิดสาขาระยองเร็วขึ้น-ยอดนักเรียนเพิ่ม
19 เม.ย. 2565

ผู้สื่อข่าวรายงานว่า ราคาหุ้น บริษัท เอสไอเอสบี จำกัด (มหาชน) หรือ SISB ล่าสุด ณ เวลา 15:34 น. อยู่ที่ 13 บาท บวก 1.40 บาท หรือ 12.07% สูงสดที่ 13.10 บาท ต่ำสุดที่ 11.50 บาท ด้วยมูลค่าซื้อขาย 371.77 ล้านบาท
ทั้งนี้ บล.ฟินันเซีย ไซรัส ระบุในบทวิเคราะห์ (28 มี.ค.2565) ว่า SISB ปรับแผนโรงเรียนสาขาระยองโดยเลื่อนการเปิดทำการเรียนการสอนให้เร็วขึ้นเป็นปี 2566 (ปีเดียวกันกับการเปิดโรงเรียนสาขานนทบุรี) จากเดิมปี 2567 และปรับรูปแบบจาก Halve Project เป็น “เต็มรูปแบบ” เทียบเท่ากับสาขาอื่น
นอกจากนี้จำนวนนักเรียนฟื้นตัวตั้งแต่ต้นปี 2565 (เป็นเทอมการศึกษาที่ 2/2565) ล่าสุดอยู่ที่ประมาณ 2,600 คน (รวมทุกสาขา) โดยกลับมาเรียน on-site เป็นปกติ โรงเรียนคาดว่าน่าจะเปิดกิจกรรมหลังเลิกเรียนและให้บริการอาหารกลางวันเต็มรูปแบบได้ตั้งแต่ครึ่งหลังปี 2565 โดยคาดว่าจะเห็นกำไรฟื้นตัวตั้งแต่ไตรมาส 1/2565 ที่ 65 ล้านบาท เพิ่มขึ้น 144% เมื่อเทียบจากไตรมาสก่อน และจะทยอยปรับตัวดีขึ้นทุกไตรมาส
ทั้งนี้ได้ปรับเพิ่มประมาณการกำไรปี 2565-2566 ขึ้น 8% และ 15% ตามลำดับ สะท้อนการกลับมาของนักเรียน on-site ที่เร็วกว่าคาด และการปรับกลยุทธ์สาขาระยอง ยังคงมุมมองเชิงบวกต่อกำไรที่คาดว่าจะเติบโตเฉลี่ย 26-27% ในปี 2565-2566 ปรับเพิ่มราคาเหมาะสมขึ้นเป็น 12.60 บาท จากเดิม 12.20 บาท คงคำแนะนำ “ซื้อ”